
Futásidejű hibák detektálására kifejlesztett szimbolikus végrehajtó motor kiegészítése feltételrendszer építő mechanizmusokkal

Nagyméretű, megbízható és robusztus szoftverrendszerek előállítása a szoftverfejlesztés egy nagy kihívást jelentő feladata manapság. A fejlesztési költségek nagyjából 40%-a tesztelési költség, továbbá az üzemeltetés során fellépő hibák megtalálása és kijavítása is jelentős erőforrásokat emészt fel és nagy költségekkel jár. A Szegedi Tudományegyetem Szoftverfejlesztés Tanszékén fejlesztett szimbolikus végrehajtó motor a szoftverfejlesztés ezen fázisát támogatja azáltal, hogy Java programokban képes futásidejű hibákat (például null pointer dereferencia, tömb túlindexelés, vagy nullával való osztás) felderíteni, anélkül, hogy a programot valós környezetben futtatni kellene.
A szimbolikus végrehajtás elmélete szerint a programot nem konkrét input adatokon futtatjuk, hanem szimbolikus változókként kezeljük a bemeneteket. Amikor a program végrehajtása egy a szimbolikus inputtól függő elágazáshoz ér, mindkét lefutási ág végrehajtódik. Valamennyi elágazási pontnál a szereplő logikai kifejezést, illetve annak negáltját továbbvisszük az igaz, illetve hamis ágakon, így minden lefutási útvonalhoz egy egyedi feltételrendszer rendelhető, amelyeket kielégítve tesztinputok generálhatók az adott útvonalhoz.
A dolgozatban egy olyan feltételrendszer építési mechanizmust mutatok be, amely a Java futásidejű hibák detektálására kiélezett végrehajtó motor találatait pontosítja azzal, hogy a szimbolikus végrehajtás eredeti alapelveitől eltérő módon a programban szereplő értékadásokat is feltételként kezeli, így a szimbolikus változók függőségeit is nyomon követi, és adott szimbólumhoz egyértelmű értéket rendelő feltételek megléte esetén azt konkrét értékkel rendelkező változóvá alakítja.
A dolgozatban részletesen kifejtem, hogy hogyan valósítottam meg a fenti feltételrendszert felépítő algoritmust, hogyan integráltam a Szoftverfejlesztés Tanszék szimbolikus végrehajtó rendszerébe, és hogy annak hatékonyságát miként növeltem a kifejlesztett mechanizmussokkal. Az így kibővített szimbolikus végrehajtó ellenőrzőt valós, nyílt forrású rendszereken is teszteltem.

